  Анжелика Тихонова корреспондент 21-тӥ инвожое, Буре ваён но кайгырон нунал азьын, Удмуртиысь Йӧскалык лыдӟетъюрт Быдӟым Атыкай ож кутсконлы тупатэм ужрадъёс ортчытоз. Со сярысь ужъюртлэн пресс-службаез ивортэ. 10 час 30 минутэ Вормон скверын «Библиотекари читают о войне» шара лыдӟонъёс кутскозы. Лыдӟетъюртысь ӧнерчиос вань мылкыд карисьёс понна ож сярысь тодмо кылбуръёсты лыдӟозы: Роберт Рождественскийлэсь, Константин Симоновлэсь, Ольга Берггольцлэсь, Алексей Сурковлэсь но трос мукетъёсызлэсь. 13 часын Удмуртиысь Кун Кенешын «Мы все поднялись в сорок первом…» книгаосын адӟытон радъяськоз. Ужрад улосвыл парламентысь мер кышкыттэмлыкъя, регламентъя но ужез радъянъя ялан ужась ӧриен радъяськись сяме пырем Буре ваён урок улсын ортчоз. Отчы Удмуртиысь школаосысь но кадет классъёсысь пиналъёс пыриськозы. Пиналъёс кунгож сьӧрысь но асьме кунысь совето вакытысь но туала тодосчиослэн Быдӟым Атыкай ожлэн кутскемез сярысь эскеронъёсынызы, ужкагазъёсын но мукет материалъёсын, озьы ик со вакытэ Удмуртилэн улэм-вылэмезлы сӥзем книгаосын тодматскозы. Тодэ вайытом, 22-тӥ инвожое Ижкарын «Свеча памяти» но «Красная гвоздика» ужрадъёс ортчозы. Со нуналэ ик 5 часын элькун филармонилэн гужем крезьгуро фестивалез улсын Удмуртиысь академ хор капелла «Сага о Ленинграде» (0+) программазэ возьматоз. Тегъёс: Ижкар Удмуртия пиналъёс Мерлык БыдӟымАтыкайож Йӧскалыклыдӟетъюрт  